Illum il-Kummissjoni Ewropea qed tippreżenta valutazzjoni ġdida tas-sitwazzjoni fis-Suq Uniku u qed tappella lill-Istati Membri biex iġeddu l-impenn politiku tagħhom dwar is-Suq Uniku. Tul l-aħħar 25 sena, is-Suq Uniku għamel l-Ewropa wieħed mill-aktar postijiet attraenti biex wieħed jgħix u jagħmel negozju. L-erba' libertajiet inseparabbli tiegħu — il-moviment liberu tal-persuni, tal-oġġetti, tas-servizzi u tal-kapital — għenuna nseddqu l-prosperità taċ-ċittadini tagħna u nsaħħu l-kompetizzjoni tal-UE. Biex fl-era diġitali nisfruttaw għalkollox il-potenzjal tiegħu u jkun żgurat tkabbir sostenibbli tal-ekonomija tagħna, is-Suq Uniku jeħtieġ ikun qed jaħdem sew u jevolvi b'ritmu kostanti f'dinja li qed tinbidel malajr. Iżda daż-żmien, integrazzjoni aktar profonda teħtieġ aktar rieda politika u impenn minn 25 sena ilu, u sforzi akbar biex jixxejjen id-distakk bejn ir-retorika u l-implimentazzjoni fil-prattika. Jyrki Katainen, il-Viċi President responsabbli mill-Impjiegi, it-Tkabbir, l-Investiment u l-Kompetittività qal: “Issa li baqa' sitt xhur għall-elezzjonijiet Ewropej, jixraq infakkru liċ-ċittadini Ewropej dwar kif is-Suq Uniku qed itejjeb il-ħajja tagħna ta' kuljum u dwar il-mod kif jixpruna lill-kumpaniji tagħna biex ikunu innovattivi u jwessgħu l-attivitajiet tagħhom lil hinn mill-fruntieri tal-pajjiżi. U lil dawk li jitħajru jibnu barrikati ġodda, inħeġġuhom jaraw l-istampa l-kbira: f'dinja li qed tisfida l-multilateraliżmu, u fejn il-kompetituri tal-Ewropa qed jikbru malajr mil-lat ta' PDG u popolazzjoni, is-Suq Uniku hu assi uniku li jħares u jseddaq l-istatus, il-valuri u l-influwenza tal-kontintent tagħna fid-dinja.” Elżbieta Bieńkowska, il-Kummissarju għas-Suq Intern, l-Industrija, l-Imprenditorija u l-SMEs, żiedet tgħid: “Is-Suq Uniku jfisser libertà, opportunitajiet u prosperità. Iżda biex il-persuni, is-servizzi, il-prodotti u l-kapital jiċċirkolaw liberalment — fiżikament u bl-internet — jeħtieġ li kulħadd fl-UE jimxi mar-regoli maqbula bejnietna. Neħtieġu infurzar effettiv u konsistenti. U bħalma qed nitħabtu kontra l-protezzjoniżmu barra mill-UE, jeħtieġ ukoll nirreżistu l-frammentazzjoni fi ħdan l-UE. Irridu nieħdu ħsieb dejjem iżjed lis-Suq Uniku tagħna biex inħarsu l-aqwa assi li għandna għal uliedna.” Il-Kummissjoni tisħaq fuq tliet oqsma ewlenin li jeħtieġu iżjed impenn biex is-Suq Uniku jsir aktar profond u akbar b'saħħtu: Nadottaw malajr il-proposti li saru: Il-Kummissjoni ppreżentat 67 proposta li huma rilevanti direttament għall-funzjonament tajjeb tas-Suq Uniku, li 44 minnhom għad irid isir qbil dwarhom. Il-Kummissjoni tappella lill-Parlament Ewropew u lill-Kunsill biex jadottaw il-proposti ewlenin li qed isiru qabel tintemm din il-leġiżlatura. Fosthom hemm proposti rilevanti biex id-diġitalizzazzjoni u t-teknoloġiji ġodda jiġu integrati fil-qalba tas-Suq Uniku, biex fl-Ewropa tkun żgurata enerġija aktar sigura u sostenibbli, u biex tinbena l-Unjoni tas-Swieq Kapitali (ara l-iskeda informattiva: Ħarsa Ġenerali lejn l-inizjattivi) Niżguraw li r-regoli jitwettqu fil-prattika: Iċ-ċittadini u n-negozji jistgħu jgawdu biss il-ħafna benefiċċji tas-Suq Uniku (ara l-iskeda informattiva dwar is-Suq Uniku) jekk ir-regoli li sar qbil konġunt dwarhom ikunu jaħdmu fil-prattika. Il-Kummissjoni tappella lill-Istati Membri biex ikunu viġilanti fejn jidħlu l-implimentazzjoni, l-applikazzjoni u l-infurzar tar-regoli tal-UE u ma jibqgħux joħolqu ostakli ġodda. Dwar dan, il-Kummissjoni se tibqa' tiżgura r-rispett lejn ir-regoli tal-UE f'kull settur, mill-emissjonijiet tal-karozzi sal-kummerċ elettroniku, mill-midja socjali sas-settur tas-servizzi, u oħrajn. Nissoktaw l-adattament tas-Suq Uniku: Filwaqt li t-tkabbir fil-livell globali qed ibatti bil-mod il-mod u l-kuntest ġeopolitiku qed jinbidel, l-UE jeħtieġ turi tmexxija u rieda politika biex is-Suq Uniku jilħaq livell ġdid. Hemm potenzjal ġmielu biex tissokta l-integrazzjoni ekonomika fl-oqsma tas-servizzi, il-prodotti, it-tassazzjoni u l-industriji tan-netwerks. B'dan, l-Unjoni ssir ferm aktar attraenti għas-sħab kummerċjali internazzjonali u tingħata aktar ingranaġġ fix-xenarju internazzjonali. B'din il-Komunikazzjoni, il-Kummissjoni qed tippreżenta rispons inizjali għall-istedina tal-Kunsill Ewropew ta' Marzu li għadda biex tippreżenta l-istat attwali tas-Suq Uniku u valutazzjoni tal-isfidi u l-opportunitajiet pendenti biex is-Suq Uniku jkun jiffunzjona bis-sħiħ. Tistieden ukoll lill-Kunsill Ewropew biex jiddedika diskussjoni profonda tal-Livell tal-Mexxejja għas-Suq Uniku, bid-dimensjonijiet kollha tiegħu, biex jingħarfu prijoritajiet komuni għal azzjoni u l-mekkaniżmi xierqa li jaqblu mal-impenn politiku ġdid tant meħtieġ fejn jidħol is-Suq Uniku, b'implimentazzjoni konkreta f'kull livell ta' governanza. Illum il-Kummissjoni qed tippreżenta wkoll Pjan ta' Azzjoni dwar l-istandardizzazzjoni, li jippreżenta erba' azzjonijiet prinċipali biex jiżdiedu l-effiċjenza, it-trasparenza u ċ-ċertezza legali tas-sistema. It-tneħħija tal-konġestjonijiet biex jiġi stimulat l-investiment fis-Suq Uniku hija wkoll wieħed mill-għanijiet ewlenin tal-Pjan ta' Investiment tal-Kummissjoni, magħruf ukoll bħala l-Pjan Juncker. Għaldaqstant il-Komunikazzjoni tal-lum dwar is-Suq Uniku għandha rabta mal-Komunikazzjoni li tanalizza x'kiseb il-Pjan Juncker, ilkoll ippubblikati llum. Il-kuntest Bis-Suq Uniku, iċ-ċittadini Ewropej huma liberi biex jivvjaġġaw, jistudjaw, jaħdmu, jgħixu u jibnu relazzjonijiet barra minn pajjiżhom. Jagħtihom għażla wiesgħa ta' prodotti — kemm fl-istess pajjiż jew minn pajjiż ieħor — u l-konsumaturi jibbenefikaw minn prezzijiet aħjar u standards ogħla ta' protezzjoni ambjentali, soċjali u tal-konsumaturi. In-negozji Ewropej — żgħar u kbar — jistgħu jwessgħu l-bażi tal-klijenti tagħhom u jaqsmu prodotti u servizzi b'mod aktar faċli madwar l-UE. Fi ftit kliem, is-Suq Uniku hu l-aqwa assi tal-Ewropa biex jinħoloq it-tkabbir u titrawwem il-kompetittività tal-kumpaniji Ewropew fis-swieq globalizzati. Bl-Istrateġija tas-Suq Uniku, l-Unjoni tas-Swieq Kapitali u l-Istrateġija tas-Suq Uniku Diġitali,tul l-aħħar erba' snin il-Kummissjoni ressqet sett ta' miżuri ambizzjużi u bbilanċjati li jkomplu japprofondixxu s-Suq Uniku u jagħmluh aktar ġust. Diġà ġew adottati bosta proposti, iżda l-Parlament Ewropew u l-Kunsill għad iridu jaqblu fuq 44 proposta minn fost is-67 stabbiliti f'dawn l-istrateġiji. Minbarra dan, il-Kummissjoni ppreżentat ukoll għadd ta' proposti importanti u li jħarsu 'l quddiem biex fl-Ewropa tissawwar Unjoni Bankarja u biex issaħħaħ il-politiki tal-ekonomija ċirkolari, l-enerġija, it-trasport u l-klima li se japprofondixxu s-Suq Uniku u jrawmu l-iżvilupp sostenibbli. Biex tiżgura li s-Suq Uniku jibqa' ġust, il-Kummissjoni pproponiet għadd ta' salvagwardji fis-setturi tax-xogħol, tat-tassazzjoni, tal-liġi korporattiva u tal-protezzjoni tal-konsumaturi. Għall-baġit fit-tul li jmiss tal-UE, għall-perjodu 2021-2027, il-Kummissjoni qed tipproponi programm ġdid apposta ta' €4 biljun li jagħti s-setgħa lill-konsumaturi u jħarishom, u li jagħti opportunità lill-intrapriżi żgħar u medji (SMEs) Ewropej biex jieħdu vantaġġ sħiħ minn Suq Uniku li jiffunzjona tajjeb. Aktar informazzjoni Skeda Informattiva dwar is-Suq Uniku: l-aqwa assi tal-Ewropa f'dinja li qed tinbidel Skeda Informattiva dwar inizjattivi tas-Suq Uniku Komunikazzjoni dwar is-Suq Uniku: l-aqwa assi tal-Ewropa f'dinja li qed tinbidel Stqarrija għall-Istampa dwar l-istandardizzazzjoni Skeda Informattiva dwar is-Suq Uniku Diġitali Dikjarazzjoni konġunta fl-okkażjoni tal-25 anniversarju tas-Suq Uniku Ewropew